Universitatea Craiova renunță la un jucător
Clubul Universitatea Craiova a anunţat, vineri, pe Facebook, că jucătorul Alexandru Mateiu va pleca de la echipa craioveană.
„Tu vei rămâne pe viaţă un “leu” al Cetăţii din Bănie! Nu este un adio, ci mai degrabă un “pe curând”, fiindcă viaţa îi aduce mereu împreună pe cei care împărtăşesc aceleaşi trăiri şi sentimente.
Au fost 10 ani plini de emoţie, bucurie, uneori lucruri mai puţin bune, c-aşa-i în fotbal, dar, cel mai important, 10 ani de ceea ce ne uneşte pe noi şi pe tine, dragă Alex: dragostea pentru Ştiinţa. Cuvintele sunt prea puţine, prea mici, pentru tot ce ne-ai oferit vreme de un deceniu.
Nu uita niciodată: Craiova va fi mereu casa ta! Alex a intrat în istorie alături de componenţi ai Campioanei Unei Mari Iubiri şi Craiovei Maxima, cu 10 ani la rând pentru Ştiinţa.
Până data viitoare, îţi ţinem pumnii pentru următoarele “aventuri” în lumea fotbalului şi suntem alături de tine”, se arată în mesajul clubului craiovean.